Jeg kan sådan set godt forstå, du bekymrer dig, for det er ikke rart at være vidne til, at nogen, man elsker, falder af på den. Men det er samtidig helt efter bogen, når man bliver gammel Hvis du er bekymret for din fars syn, kan du forsøge at få ham med til lægen, for han skal naturligvis have briller med passende styrke. Derudover skriver du ikke noget om, at du mistænker ham for at være dement, og derfor mener jeg ikke, der er noget unormalt ved hans opførsel. Spørgsmålet er, om det er din far eller dig og din søster, der lider mest under det smånussede hjem. Jeg tror, din far lever fint med forholdene, og at det er jer, der stiller højere krav. Derfor synes jeg, I skal blande jer udenom og ikke ødelægge samværet med jeres far ved at gå op i, om der er snavset i hans hjem. Han er et voksent menneske, der ikke har bedt om jeres hjælp, og han har bestemt ikke brug for jeres kritik. Nyd jeres tid sammen. Jeg tror ikke, I er i fare for at få maveforgiftning. Min mormor sagde altid, at man skulle have syv pund skidt om året, og vi overlevede alle sammen.